《幽州马客吟》
清代·曾灿垣

北人重骅骝，南人习驽马。幽州马客雄北方，年年买马出西夏。

朝闻羽骑驰江南，驱马千群自南下。千金不惜表霜蹄，百金不惜连障泥。

南方土热违马性，南方技浅薄马医。朝夕掉尾扑蛟蠛，霜毛落尽露筋脊。

今年壮士食马肉，明岁燕台悬骏骨。东市买马鞭，西市买马鞍。

锦障秋风裂，荒槽晓月寒。南人款段日驰逐，归饱豆栈果下宿。

马客朝来出无车，行向人家借黄犊。

作者简介：曾灿垣，字惟闇，号即庵，闽县人。明举人。有《即庵诗存》。